b'\n_START_ARTICLE_\nAndrej Komac (zgodovinar)\n_START_SECTION_\n\xc5\xbdivljenje in delo\n_START_PARAGRAPH_\nLeta 1996 je diplomiral na Oddelku za zgodovino Filozofske fakultete Univerze v Ljubljani, 1997 je kon\xc4\x8dal enoletni podiplomski magistrski \xc5\xa1tudij iz medievistike na Central European University v Budimpe\xc5\xa1ti, 2001 pa triletno specializacijo iz pomo\xc5\xbenih zgodovinskih ved na In\xc5\xa1titutu za avstrijsko zgodovinsko raziskovanje (Institut f\xc3\xbcr \xc3\x96sterreichische Geschichtsforschung) na Dunaju. Od leta 1999 je bil kot mladi raziskovalec zaposlen na Filozofski fakulteti v Ljubljani, poleg tega je na mariborski Pedago\xc5\xa1ki fakulteti predaval pomo\xc5\xbene zgodovinske vede. Na Filozofski fakulteti je kon\xc4\x8dal doktorski \xc5\xa1tudij, vendar se je tik pred obrambo disertacije smrtno ponesre\xc4\x8dil pri podvodnem ribolovu._NEWLINE_Njegovo glavno podro\xc4\x8dje raziskovanja je bila srednjeve\xc5\xa1ka zgodovina dana\xc5\xa1njega slovenskega ozemlja, posebno zgodovina Kranjske in plemstva. Izredno va\xc5\xbena je njegova posthumno izdana knjiga Od mejne grofije od de\xc5\xbeele (2006), ki na novo obravnava oblikovanje de\xc5\xbeele Kranjske, pomemben problem srednjeve\xc5\xa1ke zgodovine dana\xc5\xa1njega slovenskega prostora. Leta 2008 je bila nominirana za nagrado Klio.\n_START_SECTION_\nZanimivosti\n_START_PARAGRAPH_\nPo njem se imenuje vrsta gigantskega pajka mre\xc5\xbearja Nephila komaci, ki jo je odkril njegov prijatelj, biolog Matja\xc5\xbe Kuntner.'